Leo Africanus
Leo Africanus, al-Hassan ibn Muhammad al-Wazzan al-Zayyati, al-Fasi, ca. 1490-ca. 1550, arabisk rejsende og lærd. I egenskab af handelsmand og diplomat rejste Leo som ung gennem hele det nordlige Afrika. På en rejse i Middelhavet blev han fanget af kristne sørøvere og givet som slave til pave Leo 10., der omvendte ham til kristendommen, hvorefter han blev frigivet. Leo underviste derefter under navnet Giovanni Leone i arabisk på universitetet i Bologna, hvor han også skrev det topografiske værk Descrittione dell' Africa (1550, Beskrivelse af Afrika), som længe i Vesten var et standardværk om denne verdensdel. Leo rejste siden tilbage til Nordafrika, hvor han vistnok atter blev muslim.